***** ΑΠΟΦΑΣΗ ΤΗΣ ΕΠΙΤΡΟΠΗΣ της 26ης Ιανουαρίου 1987 για την έγκριση της μεθόδου ταξινόμησης των σφαγίων χοίρων στις Κάτω Χώρες (Το κείμενο στην ολλανδική γλώσσα είναι το μόνο αυθεντικό) (87/131/ΕΟΚ) Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Οικονομικής Κοινότητας, τον κανονισμό (ΕΟΚ) αριθ. 2759/75 του Συμβουλίου της 29ης Οκτωβρίου 1975 περί κοινής οργανώσεως της αγοράς στον τομέα του χοιρείου κρέατος (1), όπως τροποποιήθηκε τελευταία από τον κανονισμό (ΕΟΚ) αριθ. 1475/86 (2), και ιδίως το άρθρο 4 παράγραφος 6, τον κανονισμό (ΕΟΚ) αριθ. 3220/84 του Συμβουλίου της 13ης Νοεμβρίου 1984 για τον καθορισμό της κοινοτικής κλίμακας ταξινόμησης των σφαγίων χοίρων (3), όπως τροποποιήθηκε τελευταία από τον κανονισμό (ΕΟΚ) αριθ. 3530/86 (4), και ιδίως το άρθρο 5 παράγραφος 2, Εκτιμώντας: ότι ο κανονισμός (ΕΟΚ) αριθ. 3220/84 προβλέπει στο άρθρο 2 παράγραφος 3 ότι η ταξινόμηση των σφαγίων χοίρων πρέπει να πραγματοποιείται με εκτίμηση της περιεκτικότητας σε άπαχο κρέας σύμφωνα με μεθόδους εκτίμησης στατιστικά δοκιμασμένες και βασισμένες σε σωματικές μετρήσεις ενός ή περισσοτέρων σωματικών μερών του σφαγίου του χοίρου· ότι η έγκριση των μεθόδων ταξινόμησης υπόκειται σε μια ανώτατη ανοχή στατιστικού σφάλματος εκτίμησης· ότι η εν λόγω ανοχή καθορίστηκε στο άρθρο 3 του κανονισμού (ΕΟΚ) αριθ. 2967/85 της Επιτροπής της 24ης Οκτωβρίου 1985 που θεσπίζει τις λεπτομέρειες εφαρμογής της κοινοτικής κλίμακας ταξινόμησης των σφαγίων χοίρου (5)· ότι η κυβέρνηση των Κάτω Χωρών ζήτησε από την Επιτροπή την έγκριση μεθόδου ταξινόμησης σφαγίων χοίρου και υπέβαλε τις λεπτομέρειες που απαιτούνται από το άρθρο 3 του κανονισμού (ΕΟΚ) αριθ. 2967/85· ότι η εξέταση της εν λόγω αίτησης έδειξε ότι πληρούνται οι όροι για την έγκριση της εν λόγω μεθόδου ταξινόμησης· ότι καμία μεταβολή της συσκευής ή της μεθόδου κατατάξεως δεν μπορεί να εγκριθεί, εκτός με νέα απόφαση της Επιτροπής υπό το φως της εμπειρίας που θα αποκτηθεί· ότι τα μέτρα που προβλέπονται στην παρούσα απόφαση είναι σύμφωνα με την γνώμη της Επιτροπής Διαχείρισης Χοιρείου Κρέατος, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 1. Εγκρίνεται, ως μόνη μέθοδος ταξινόμησης σφαγίων χοίρου στις Κάτω Χώρες, η χρησιμοποίηση της συσκευής που ονομάζεται «Hennessy Grading Probe (HGP 2)». 2. Η συσκευή είναι εφοδιασμένη με βελόνη διαμέτρου 5,95mm (και κοπίδα πλάτους 6,3mm στην άκρη της), που περιέχει φωτοδίοδο (δίοδο εκπομπής φωτός LED Siemens τύπου LYU 260-EO και φωτοφωρατή τύπου 58 MR) και λειτουργεί σε αποστάσεις από 0 μέχρι 120 mm. Οι τιμές μέτρησης ανάγονται σε αποτέλεσμα εκτιμήσεως της περιεκτικότητας σε άπαχο κρέας από τη συσκευή HGP 2 την ίδια, καθώς και από συνδεδεμένο σ' αυτήν υπολογιστή. 3. Η περιεκτικότητα του σφαγίου σε άπαχο κρέας υπολογίζεται σύμφωνα με τον ακόλουθο τύπο: y 1= 61,33 - 0,76 x1 + 0,10 x2 όπου: 1.2 // y 1 // = εκτιμώμενο ποσοστό άπαχου κρέατος στο σφάγιο, // x1 // = πάχος του ραχιαίου λίπους (περιλαμβανομένου του δέρματος) σε mm που μετράται σε απόσταση 6 cm πλαγίως της μέσης γραμμής της ράχεως του σφαγίου μεταξύ της τρίτης και τέταρτης πλευράς όπου μετρώνται από την τελευταία πλευρά, // x2 // = πάχος του μυός σε mm, που μετράται ταυτόχρονα και στο ίδιο σημείο με το x1. Ο τύπος ισχύει για σφάγια βάρους μεταξύ 50 και 120 χιλιογράμμων. Άρθρο 2 Δεν επιτρέπεται οποιαδήποτε τροποποίηση της συσκευής ή της μεθόδου εκτίμησης. Άρθρο 3 Η έγκριση για την μέθοδο ταξινόμησης μπορεί να ανακληθεί. Άρθρο 4 Η παρούσα απόφαση απευθύνεται στο Βασίλειο των Κάτω Χωρών. Βρυξέλλες, 26 Ιανουαρίου 1987.

[Source: multi_eurlex | Tokens: 3086]